Yadda aka damfare ni Naira biliyan 2 - Wilson Oruma
Tsohon dan kwallon Super Eagles Wilson Oruma ya bayyana yadda masu damfara suka yi nasara a kansa inda suka damfare shi kimanin Naira biliyan 2 jim kadan bayan ya yi ritaya daga wasan kwallon kafa a shekarar 2010.
Wannan shi ne karo na farko da dan kwallon ya bayyana wa duniya halin da yake ciki bayan da aka damfare shi kimanin shekara 8 da suka wuce.
dan kwallon, wanda yanzu haka yake zaune a Najeriya ya bayyana yadda aka yi amfani da wadansu na hannun damansa ciki har da ’yan uwansa na kut-da-kut wajen damfarsa kimanin Naira biliyan 2.
Ya ce jim kadan bayan ya yi ritaya sai wadansu mutane tare da hadin bakin ’yan uwansa suka bukaci ya bayar da jarin Naira biliyan 2 da za su rika juya masa, ganin ya daina kwallo amma abin mamaki tunda suka karbi kudin bai sake jin duriyarsu ba, kuma a duk lokacin da ya tuntubi ’yan uwansa halin da ake ciki ba ya samun bayani mai gamsarwa.
”Abin da ya fi bakanta mini rai shi ne yadda aka yi amfani da makusantana wajen damfarata Naira biliyan 2. Sai dai ina yi musu addu’ar Allah Ya shirye su, su damo mini da kudina. Da zan samu ko da rabin kudin ne da na yi murna,” inji Oruma lokacin da yake hira da jaridar Guardian.
Wilsom Oruma ya yi kwallo a kulob-kulob da dama kafin ya yi ritaya. Ya taba buga wa kulob din Lens na Faransa a tsakanin 1994 zuwa 1998. Sannan ya buga wa Super Eagles kwallo ne a tsakanin shekarun1995 zuwa 2006. A shekarar 2010 ce ya daina buga kwallo a rayuwarsa, kuma yanzu haka yana zaune ne a Owerri ta Jihar Imo yana ci gaba da rayuwa cikin mawuyacin hali.